Document ID: 31989R1544

*****
ΚΑΝΟΝΙΣΜΟΣ (ΕΟΚ) αριθ. 1544/89 ΤΗΣ ΕΠΙΤΡΟΠΗΣ
της 2ας Ιουνίου 1989
για την τροποποίηση του κανονισμού (ΕΟΚ) αριθ. 3460/85 περί θεσπίσεως των λεπτομερειών εφαρμογής σχετικά με τη χορήγηση εξισωτικής αποζημιώσεως για τις σαρδέλες της Μεσογείου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3117/85 του Συμβουλίου της 4ης Νοεμβρίου 1985 για τη θέσπιση γενικών κανόνων σχετικά με τη χορήγηση εξισωτικών αποζημιώσεων για τις σαρδέλες του είδους Sardina pilchardus (1), όπως τροποποιήθηκε από τον κανονισμό (ΕΟΚ) αριθ. 3940/87 (2), και ιδίως το άρθρο 4,
Εκτιμώντας:
ότι για ορισμένα αλατισμένα προϊόντα η διάρκεια της διατηρήσεως σε άλμη δεν καθιστά δυνατή σε ορισμένες περιπτώσεις την τήρηση της προθεσμίας για την υποβολή της αιτήσεως καταβολής της αποζημιώσεως που καθορίζεται από τον κανονισμό (ΕΟΚ) αριθ. 3460/85 της Επιτροπής (3)· ότι, για να μην εξαιρούνται τα εν λόγω προϊόντα από το δικαίωμα της εξισωτικής αποζημίωσης, πρέπει να τροποποιηθεί το άρθρο 5 παράγραφος 1 του εν λόγω κανονισμού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 παράγραφος 1 του κανονισμού (ΕΟΚ) αριθ. 3460/85 προστίθεται το ακόλουθο εδάφιο:
«Για τα αλατισμένα προϊόντα, για τα οποία απαιτείται διατήρηση σε άλμη μέχρι τελικής ετοιμασίας του προϊόντος, η διάρκεια της οποίας δεν καθιστά δυνατή την τήρηση της προθεσμίας των έξι μηνών που αναφέρεται ανωτέρω, το ενδιαφερόμενο κράτος μέλος παρατείνει, κατά περίπτωση, την προθεσμία αυτή όσο είναι αναγκαίο για τη διατήρηση σε άλμη των προϊόντων αυτών. Αυτή η συμπληρωματική προθεσμία δεν μπορεί σε καμία περίπτωση να υπερβεί τους έξι μήνες.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουνίου 1989.

Labels: 19
6
20